अमेरिकी राष्ट्रपति जो बाइडेन के बेटे हंटर पर टैक्स चोरी और हथियार संबंधी अपराधों का आरोप
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar. असम CM बोले- पूर्वोत्तर में BJP का फोकस 2019 में हारी 9 सीटों पर - रक्षामंत्री राजनाथ सिंह ने वियतनाम को स्वदेशी मिसाइल ‘कृपाण’ उपहार में देने की घोषणा की।
अमेरिका में न्याय विभाग ने राष्ट्रपति जो बाइडेन के बेटे हंटर बाइडेन पर फेडरल टैक्स और हथियार संबंधी अपराधों का आरोप लगाया है। मीडिया रिपोर्ट के मुताबिक, न्याय विभाग ने कहा कि हंटर बाइडेन ने कर से छूट पाने और हथियारों से संबंधित मामलों के निपटारे के लिए सौदा किया था। हालांकि, अब हंटर कुछ अपराधों को लेकर गुनाह कबूल करने को तैयार हो गए हैं।
आज की अन्य बड़ी खबरें...
चीन ने आतंकी साजिद मीर को ग्लोबल टेररिस्ट घोषित करने का प्रस्ताव वीटो से रोका; 26/11 के मुंबई हमलों में शामिल था
26/11 के मुंबई आतंकवादी हमलों में शामिल लश्कर-ए-तैयबा के आतंकवादी साजिद मीर को ग्लोबल टेररिस्ट घोषित करने का प्रस्ताव चीन ने वीटो लगाकर रोक दिया है। संयुक्त राष्ट्र में भारत और अमेरिका ने यह प्रस्ताव पेश किया था। चीन पहले भी कई पाकिस्तानी आतंकियों को ग्लोबल टेररिस्ट घोषित करने से रोकने के लिए वीटो लगा चुका है। पढ़ें पूरी खबर...
चुनाव आयोग ने असम के लिए परिसीमन प्रस्ताव का मसौदा जारी किया, SC, ST के लिए सीटें बढ़ाने का प्रस्ताव
चुनाव आयोग ने असम के लिए परिसीमन प्रस्ताव का मसौदा जारी किया है। इस पर सुझाव और आपत्तियां 11 जुलाई तक मांगी गई हैं। विधानसभा सीटों की संख्या 126, लोकसभा सीटों की संख्या 14 बरकरार रखी गई है। SC के लिए रिजर्व विधानसभा सीटों की संख्या 8 से बढ़ाकर 9 करने और ST की सीटें 16 से बढ़ाकर 19 करने का प्रस्ताव है। मसौदे में काजीरंगा नाम की एक संसदीय सीट का प्रस्ताव है।
स्वामीनाथन जानकीरमन RBI के डिप्टी गवर्नर नियुक्त हुए, तीन साल पद पर रहेंगे
स्वामीनाथन जानकीरमन को भारतीय रिजर्व बैंक का डिप्टी गवर्नर नियुक्त किया गया है। वे तीन साल तक इस पद पर रहेंगे। अभी वे भारतीय स्टेट बैंक के प्रबंध निदेशक हैं।
केंद्र सरकार ने 12 IPS ऑफिसर का किया प्रमोशन, 6 को IB में स्पेशल डायरेक्टर बनाया
केंद्र सरकार ने 12 IPS ऑफिसर का प्रमोशन किया है। इसमें 6 ऑफिसर को इंटेलिजेंस ब्यूरो (IB) का स्पेशल डायरेक्टर बनाया गया है। वहीं, अन्य 6 को बॉर्डर सिक्योरिटी फोर्स (BSF), सेंट्रल रिजर्व पुलिस फोर्स (CRPF), सेंट्रल इंडस्ट्रियल सिक्योरिटी फोर्स (CISF) और नेशनल इन्वेस्टिगेशन एजेंसी (NIA) का स्पेशल डायरेक्टर जनरल बनाया गया है। ये सभी अधिकारी 1989 और 1990 बैच के हैं।
रेल मंत्री बालासोर पहुंचे, हादसे वाली जगह पर स्थानीय लोगों से बात की
केंद्रीय रेल मंत्री अश्विनी वैष्णव ने मंगलवार को बालासोर के बहानगा बाजार में स्थानीय लोगों से बातचीत की। इस बाजार के पास से 2 जून को रेल हादसा हुआ था। जिसमें 289 लोगों की मौत हुई थी। रेल मंत्री सोमवार को तीन दिन के दौरे पर ओडिशा पहुंचे थे।
ओडिशा रेल हादसा: बालासोर सिग्नल JE का घर सील, CBI की पूछताछ के बाद से लापता, रेलवे ने कहा कोई लापता नहीं
ओडिशा रेल हादसे की जांच में जुटी CBI ने सोरो सेक्शन सिग्नल JE का घर सील कर दिया है। यह कार्रवाई सोमवार को हुई, लेकिन जानकारी आज सामने आई है। सिग्नल JE बालासोर स्थित सोरो में किराए के घर में परिवार के साथ रहते थे।
बहानागा रेलवे स्टेशन (बालासोर) में हादसे के बाद से वे घर में मौजूद नहीं थे। एजेंसी ने पहले उनसे पूछताछ की थी, लेकिन रिपोर्ट के मुताबिक अब वह अपने परिवार के साथ लापता हैं। इस हादसे में 291 लोगों की मौत हुई थी।
वहीं, दक्षिण पूर्व रेलवे के CPRO आदित्य कुमार चौधरी का कहना है कि बहनागा के एक कर्मचारी के फरार और लापता होने की जानकारी गलत है। हमारा पूरा स्टाफ मौजूद है और पूछताछ में जांच एजेंसी का पूरा सहयोग कर रहे हैं।
तमिलनाडु के CM स्टालिन से मिलने नहीं जाएंगे नीतीश कुमार, उनकी जगह तेजस्वी रवाना
पटना में 23 जून को होने वाली विपक्षी एकता की बैठक से पहले मुख्यमंत्री नीतीश कुमार आज चेन्नई जाने वाल वाले थे, लेकिन लास्ट मूवमेंट पर उनका दौरा कैंसिल हो गया है। हालांकि उनका दौरा रद्द होने का कारण अभी नहीं बताया जा रहा है।
सीएम की जगह डिप्टी सीएम तेजस्वी यादव तमिलनाडु के मुख्यमंत्री एम के स्टालिन से मुलाकात करेंगे। वो पटना से तमिलनाडु के लिए रवाना हो चुके हैं। उनके साथ जेडीयू के सीनियर लीडर और मंत्री संजय झा भी मौजूद हैं। पढ़ें पूरी खबर...
केरल में स्टील फैक्ट्री में लगी आग, 1 की मौत, 5 घायल
केरल के पलक्कड़ में कांजीकोड इंडस्ट्रियल एरिया में एक स्टील फैक्ट्री की भट्टी में विस्फोट हुआ। फैक्ट्री में आग लगने के कारण एक व्यक्ति की मौत हो गई, जबकि पांच अन्य लोग घायल हो गए।
वालयार पुलिस के मुताबिक, राहत और बचाव कार्य जारी है। आग पर काबू पा लिया गया है। घायलों को अस्पताल में भर्ती कराया गया है।
दिल्ली सीएम हाउस को लेकर विजिलेंस डिपार्टमेंट ने PWD के 7 ऑफिसर को कारण बताओ नोटिस किया जारी
दिल्ली सरकार के विजिलेंस डिपार्टमेंट ने सोमवार को PWD के 7 ऑफिसर को कारण बताओ नोटिस जारी किया है। उन पर मुख्यमंत्री अरविंद केजरीवाल के घर की मरम्मत में नियमों के कथित उल्लंघन का आरोप है। नोटिस में PWD के अधिकारियों को अपने कार्यों के बारे में जानकारी देने को कहा गया है। उन्हें नोटिस का जवाब देने के लिए 15 दिनों का समय दिया गया है।
असम CM बोले- पूर्वोत्तर में BJP का फोकस 2019 में हारी 9 सीटों पर
असम के मुख्यमंत्री हिमंत बिस्वा सरमा ने कहा है कि भाजपा अगले साल होने वाले लोकसभा चुनाव की तैयारी उन निर्वाचन क्षेत्रों पर कर रही है जहां मौजूदा सांसद अन्य दलों के हैं। सरमा ने कहा- यह बैठक पूर्वोत्तर के नौ निर्वाचन क्षेत्रों के लिए है। यह मंगलवार को भी जारी रहेगी।
भारत ने ‘कृपाण’ मिसाइल वियतनाम को गिफ्ट की
रक्षामंत्री राजनाथ सिंह ने वियतनाम को स्वदेशी मिसाइल ‘कृपाण’ उपहार में देने की घोषणा की। रक्षामंत्री ने सोमवार को नई दिल्ली में वियतनाम के रक्षामंत्री जनरल फान वान गैंग के साथ बातचीत की। इसके अलावा वियतनाम के रक्षामंत्री ने DRDO मुख्यालय का भी दौरा किया।